ALAPVETŐ SZÖVEGFORMÁTUMOK

A Wordben háromféle szövegegységre vonatkozóan állíthatunk be formátumokat.

A dokumentum legkisebb eleme a karakter. A karakterekre alkalmazható formátumokat együttesen betűformátumoknak nevezzük.

A dokumentum tagolásának alapeleme a bekezdés. A bekezdésekre vonatkozó formátumokat együttesen bekezdésformátumoknak nevezzük.

A dokumentumot tetszőleges nagyságú szövegrészekre, úgynevezett szakaszokra bonthatjuk. Ezeket a szövegrészeket szakaszformátumok segítségével formátumozhatjuk. Egy szakasz mérete néhány bekezdéstől a dokumentum teljes hosszáig terjedhet. Alapesetben a teljes dokumentum egy szakaszból áll. A szakaszok elejét és végét Normál nézetben a szakaszhatároló jelek mutatják.

A formátumok beállítása a szöveg bevitele után történik. Így a formátumozni kívánt szövegrészt legtöbbször ki kell jelölnünk a paraméterek beállítása előtt. Utólagos szövegbevitelnél a begépelt szöveg alaphelyzetben mindig örökli a szövegkörnyezet beállításait. A Word menüjében valamennyi formátumozási lehetőséget megtaláljuk, de a leggyakrabban használt formátumokat az eszköztárak gombjainak, illetve billentyűkombinációk segítségével is beállíthatjuk.

BETŰFORMÁTUMOK

A formátumozni kívánt szövegrész kijelölése után állítsuk be annak betűformátumát. A betűformátumok beállítását a Formátum menü Betűtípus parancsának használatakor megjelenő párbeszéd panelen végezhetjük el.

BETŰTÍPUS

Az általánosan használt betűformátumokat a Betűtípus fülön találjuk.

A Betűtípus listában a Windows-ban telepített karakterkészletek közül választhatunk. Az alábbiakban néhány jellegzetes betűtípusra láthatunk példát:

Times New Roman

Arial

Courier New

Brush Script

Léteznek olyan karakterkészletek, amelyek kizárólag szimbólumokat és különféle írásjeleket tartalmaznak. Ilyen például a Symbol, a Webdings és a Wingdings betűtípus is.

Symbol

a b c § ¨ © ª ³ ¹ »

Wingdings

! " * ) < ^ _ f ×

A betűk írásmódját a Betűstílus listán választhatjuk ki.

Normál

Félkövér

Dőlt

Félkövér dőlt

A választható betűstílusok betűtípusonként eltérőek lehetnek.

A betűnagyságot a Méret rovat segítségével nyomdai mértékegységben, pontban határozhatjuk meg. Szükség esetén ebbe a rovatba be is gépelhetünk egy – 1 és 1638 pont közötti – tetszőleges értéket.

4 pont

8 pont

10 pont

12 pont

24 pont

Egy A4-es oldalon – betűtípustól függően – a 11-12 pontos, egy A5-ös lapon a 10 pontos betűméret tekinthető normál betűméretnek.

Az Aláhúzás listában különféle stílusú aláhúzásokat állíthatunk be.

Szimpla

Dupla

Pontozott

Hullámos

A Szín rovatban 32 különböző betűszín közül választhatunk, de kikeverhetünk egyéni színeket is. Az Automatikus szín választásakor a Word a betűszínt a háttér tónusától függően feketére vagy fehérre állítja. A különféle színek fekete-fehér nyomtatókon szürke árnyalatok formájában kerülnek nyomtatásra.

FEKETE

PIROS

ZÖLD

TÜRKIZ

FEHÉR

A Különlegességek csoportban található lehetőségek segítségével további speciális formátumokat állíthatunk be.

Áthúzott

Árnyékolt

Kiskapitális

NAGYBETŰS

Ebben a csoportban találjuk az alsó és felső indexek írására alkalmas formátumokat is.

12 m2

H2SO4

Az Alapértelmezés gombra kattintva a Betűtípus panelen beállított formátumokat alapértelmezetté tehetjük az aktuális és minden új dokumentumra vonatkozóan.

A bemutatott betűformátumok az alábbi gombok és billentyűkombinációk segítségével is beállíthatók:

Formátum

Eszköztárgomb

Billentyűkombináció

Betűtípus

CTRL+SHIFT+B

Betűméret

CTRL+SHIFT+P

Félkövér

CTRL+F

Dőlt

CTRL+D

Aláhúzott

CTRL+A

Betűszín beállítása

—

Alsó index

CTRL+SHIFT+J

Felső index

CTRL+SHIFT+G

Alapértelmezett betűformátum visszaállítása

CTRL+SZÓKÖZ

TÉRKÖZ ÉS POZÍCIÓ

A Térköz és pozíció fülön a betűk torzítását, valamint egymástól és az alapvonaltól való távolságát határozhatjuk meg. A térköz és pozíció paramétereinek beállítása előtt jelöljük ki a formátumozni kívánt szövegrészt.

A Vízszintesen legördülő lista segítségével a betűk horizontális torzításának mértékét állíthatjuk be.

50%

100%

150%

200%

A Betűköz legördülő lista segítségével a betűk egymástól való távolságát állítjuk be. Választhatunk Normál, Ritkított vagy Sűrített írásmódot. A ritkítás vagy sűrítés mértékét a Mértéke léptethető mező segítségével határozhatjuk meg.

5 ponttal ritkított

2 ponttal ritkított

Normál

1 ponttal sűrített

Az Elhelyezés legördülő listában a betűk Normál, Emelt vagy Süllyesztett írásmódja közül választhatunk.

LÁGYMÁNYOSI HÍD

Bizonyos betűpárok esetén a betűk közötti távolság az átlagosnál nagyobbnak tűnik. Ezek a hibák automatikusan korrigálhatók a Betűpárok alávágása opció bekapcsolásával.

Alaphelyzetben

AAAAVVVV

A Betűpárok alávágása opció bekapcsolt állapotában

AAAAVVVV

ANIMÁLÁS

Az Effektusok a szövegben fülön található lista segítségével különféle animált kiemeléseket készíthetünk szövegünkben. Ezek a speciális hatások a nyomtatott dokumentumban egyáltalán nem jelennek meg.

Szövegrészek kiemelése

Bizonyára mindenki használt már szövegkiemelő filcet a nyomtatott dokumentumok fontosabb szövegrészeinek kiemelésére. Ilyen eszköz a Wordben is rendelkezésünkre áll.

Kattintsunk a Formázás eszköztár  Kiemelés gombjára, és jelöljük ki a kiemelni kívánt szövegrészt vagy szövegrészeket. Egy szövegrész kiemelésének másik lehetséges módja, hogy a kiemelendő szövegrész kijelölése után kattintunk a Formázás eszköztár Kiemelés gombjára.

A kiemelés a nyomtatott szövegben is megjelenik.

A kiemelés megszüntetéséhez fessük ki még egyszer ugyanazt a szövegrészt. A kiemelő színt megváltoztathatjuk a Kiemelés gomb legördülő listájának lenyitásával.

Több kiemelés megszüntetéséhez jelöljük ki a kívánt kiemeléseket tartalmazó teljes szövegrészt, majd válasszuk a Nincs színt.

A kiemelő módból a Kiemelés gomb kikapcsolásával vagy az ESC billentyű leütésével léphetünk ki. Ha csak egyetlen szövegrészt szeretnénk kiemelni, jelöljük ki a kívánt szöveget, majd kattintsunk a Kiemelés gombra. Ebben az esetben a kiemelés után a Word nem lép át kiemelő üzemmódba.

SZIMBÓLUMOK BESZÚRÁSA

A betűtípusok között találhatunk speciális karaktereket tartalmazó szimbólumkészleteket is. Ezeket a szimbólumokat legegyszerűbben a Beszúrás menü Szimbólum parancsának használatával illeszthetjük be a dokumentumba.

A Szimbólum fül Betűtípus legördülő listájában válasszuk ki a használni kívánt betűkészlet nevét.

A legáltalánosabb betűtípusok a következők:

Betűtípus

Tartalom

Normál szöveg

Az aktuális betűtípus karaktereit tartalmazza.

Symbol

A görög ábécé betűit és néhány matematikai műveleti jelet tartalmaz.

Wingdings

Különféle speciális szimbólumokat tartalmaz.

A felsoroltakon kívül a számítógépünkre telepített betűtípusoktól függően további szimbólumkészletekkel is találkozhatunk.

A betűtípus kiválasztása után megjelenő táblázatban jelöljük ki a beszúrni kívánt szimbólumot, és kattintsunk a Beszúrás gombra vagy kattintsunk duplán a szimbólumra. A szimbólum mindig az aktuális kurzorpozícióba kerül beszúrásra.

Egy szimbólum beszúrása után a Szimbólum panel nem tűnik el, így lehetőségünk van egymás után több szimbólum beszúrására is.

A kiválasztott szimbólum beszúrásához billentyűkombinációt is megadhatunk. A Billentyűparancs gombbal a kijelölt szimbólumhoz billentyűparancsot rendelhetünk, illetve módosíthatjuk a már létező billentyűparancsot.

Az Automatikus javítás gomb felveszi a szimbólumot a szövegbevitel közben automatikusan javítandók listájára. Így javítja például a Word a (c) karaktersorozatot © karakterre. Ha mégis az automatikus művelet előtti állapotot szeretnénk helyreállítani, akkor a művelet után vonjuk vissza a parancsot. A Szerkesztés menü Visszavonás parancsával az automatikusan végrehajtott műveletek is visszavonhatóak.

A Szimbólum párbeszéd panel Különleges karakterek fülén néhány, a szövegszerkesztésben gyakran használt speciális karaktert találhatunk.